### 13.    Endelig vedtagelse af Lokalplan nr. 563 inkl. miljørapport og VVM-redegørelse - Fælles biogasanlæg ved [adresse], Kalundborg

**Åbent**

Sagsnr.: 326-2015-70225       J.nr.: 01.02.05           Dokumentnr.:
326-2016-209233

**Sagstype**

Beslutning.

**Resume og sagens baggrund**

Forslag til lokalplan nr. 563 inkl. miljørapport og
VVM-redegørelse for fælles biogasanlæg ved [adresse] har været fremlagt i
offentlig høring i 8 uger i perioden 5. april til den 31. maj 2016 (bilag 1).
Der er modtaget to høringssvar i offentlighedsperioden. Høringssvarene giver
anledning til mindre ændringer i planforslaget. Kommunalbestyrelsen skal nu
træffe beslutning om planforslagets endelige vedtagelse.

Kommunalbestyrelsen godkendte Forslag til lokalplan nr. 563
inkl. miljørapport og VVM-redegørelse på møde den 30. marts 2016.

**Indstillinger**

Direktøren indstiller, at

1. Lokalplan nr.
563 inkl. miljørapport og VVM-redegørelse vedtages endeligt til offentlig
bekendtgørelse, med de ændringer og det foreslåede overvågningsprogram, der fremgår
af bilag 3.

2. Udkast til
VVM-tilladelse godkendes (bilag 4).

3. Plan, Byg og
Miljø bemyndiges til at foretage nødvendige redaktionelle ændringer forinden
offentlig bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Lokalplanforslag med tilhørende miljørapport og
VVM-redegørelse er vedlagt som bilag 1.

Forslag til lokalplan nr. 563
(bilag 1) har til formål at sikre:

· at der inden for lokalplanområdet må etableres et biogasanlæg med
tilhørende energicentral og anlæg til opgradering af bionaturgas inkl.
tilslutningsanlæg. Anlægget må opføres med haller, skorstene mv.

· at anlæggets ydre fremtræden tilpasses de omkringliggende områder

· at der etableres afskærmende beplantning

· at fastlægge, at vejadgang sker til [adresse]

Lokalplan nr. 52 for Asnæsværket aflyses for den del, der
bliver omfattet af Lokalplan nr. 563.

*Offentlig høring*

Der er i offentlighedsperioden modtaget to høringssvar fra
hhv. DONG Energy/Dong Energy & Thermal Power A/S og Inter
Terminals (Bilag 2).

Det tekniske område har behandlet høringssvarene som en del
af den sammenfattende redegørelse i henhold til lov om miljøvurdering, jf.
bilag 3. Henvendelsen fra DONG Energy giver anledning til at justere
lokalplanafgrænsningen, så den kommer til at følge den fremtidige matrikelgrænse.
Dette indebærer, at vejarealet - bortset fra selve adgangsvejen - udgår af lokalplanen.
Da hele området er afspærret for offentligheden og eneste anden
adgangsberettiget uden for lokalplanområdet er sælger, vurderes dette ikke at
udgøre en væsentlig ændring.

DONG Energy kommenterer på formuleringen, at der som en del
af de forebyggende foranstaltninger i forhold til trafikafvikling på
[adresse]krydset ved hareskovvej skal ske en fælles koordinering og vurdering
af løsningsmuligheder. Det fremgår af høringssvaret, at man ikke finder det
rimeligt, hvis en evt. løsning vedr. trafik medfører udgifter for DONG Energy,
idet der er tale om en offentlig vej. Det er deres
opfattelse at evt. trafikale ændringer af krydset [adresse]Harreskovvej bør
bekostes af Kalundborg Kommune og/eller Kalundborg Ny Vesthavn.

Det tekniske område finder det
centralt, at evt. nødvendige trafikale foranstaltninger bør vurderes i en
sammenhæng og koordineres mellem relevante parter. Derfor indgår der vilkår herom
i udkast til VVM-tilladelse (jf. bilag 4, pkt. 4). Det tekniske område
anbefaler, at kommunen fastholder oplægget om fælles koordinering og
løsningsgenerering, og at ovenstående vilkår i VVM-tilladelsen bibeholdes.

Bemærkninger Inter Terminals omhandler primært
risikoforhold, særligt i forhold til AOT (Asnæs Olieterminal). Det tekniske
område bemærker, at gassen i biogasanlæggets gaslager ikke kan eksplodere, men
snarere brænde hurtigt, og at energimængden der er tilstede er forholdsvis lav
og ikke i sig selv vil kunne give anledning til en "dominoeffekt"
udover gaslagrene. Risikoen for en sådan hændelse karakteriseres derfor som
lav. Forholdet bliver yderligere behandlet i forbindelse med
risikomyndighedernes godkendelse af [adresse], se nedenfor.
Høringssvaret giver ikke anledning til ændringer i lokalplanen.

*VVM-redegørelse og miljørapport*

Biogasanlægget er omfattet af VVM-bekendtgørelsens bilag 1,
pkt. 10, hvilket betyder, at anlægget er VVM-pligtigt. Tilsvarende er
biogasanlægget omfattet af krav om miljøvurdering i henhold til lov om
miljøvurdering af planer og programmer. Idet der er væsentligt sammenfald, er
miljørapporten udarbejdet som en integreret del af VVM-redegørelsen.

Ikke-teknisk resumé til VVM-redegørelsen er vedlagt som
bilag til lokalplanen.

Forslag til VVM-tilladelse er vedlagt som bilag 4.

*Risikovirksomhed*

Anlægget kategoriseres som en såkaldt kolonne 2-virksomhed
iht. Risikobekendtgørelsen. Det betyder, at anlægget er anmeldt som
risikovirksomhed, og at der udarbejdes et sikkerhedsdokument inkl.
konsekvensrapport, der skal godkendes af risikomyndighederne (Beredskab, Miljømyndighed,
Arbejdsmiljøtilsynet og Politi). Dokumentation vil indeholde en beskrivelse af
de forebyggende foranstaltninger der er truffet for at minimere risikoen for
uheld samt de tiltag der er iværksat, for at begrænse konsekvenserne af et evt.
uheld.

*Miljøgodkendelse*

Biogasanlægget skal have en miljøgodkendelse, indeholdende
vilkår for indretning og drift. Der vil bl.a. blive stillet vilkår for maksimal
tilladt lugt, støj og udledning af forureningskomponenter til luften. Et udkast
til miljøgodkendelse har været forelagt et bilag til orientering i forbindelse
med den offentlige høring.

**Økonomiske konsekvenser**

Ingen.

**Teknik- og Miljøudvalgets møde
den 11. august 2016:**

Anbefales.

**Økonomiudvalgets møde den 24.
august 2016:**

Anbefales.

**Bilag**

|  |  |
| --- | --- |
| Bilag 1 - Forslag til lokalplan nr. 563 for fælles biogasanlæg ved [adresse], Kalundborg | 326-2016-226327 |
| Bilag 2 - Høringssvar, Lokalplan nr. 563 Biogasanlæg | 326-2016-226214 |
| Bilag 3 - Hvidbog med sammenfattende redegørelse, fælles biogasanlæg ved [adresse] 326-2016-270077 |
| Bilag 4 - Udkast til VVM-tilladelse, Kalundborg Bioenergi | 326-2016-273460 |